VARČUJ

**Reciklirajmo papir**

Ljudje so mislili, da se bo poraba papirja zmanjšala z množično uporabo računalnikov, saj so v njih shranjeni vsi dokumenti. Resnica pa je povsem drugačna. Tudi danes nepremišljeno porabimo preveč papirja. Vsi lahko pripomoremo k zmanjšanju porabe papirja, tudi ti. Kadar fotokopiraš, uporabi obe strani lista. Kadar pišeš, piši na obe strani lista. Iz odpadnega papirja izdelaj okraske. Predlagaj, da boste imeli v učilnici posebno škatlo, v katero boste odlagali papir za recikliranje.

**Nalivniki, svinčniki in …**

V Sloveniji vsako leto na odlagališča odvržemo 10 milijonov kemičnih svinčnikov. K zmanjšanju količine odvrženih kemičnih svinčnikov lahko pripomoreš tako, da kupiš pisalo, ki se ponovno napolni. Pozanimaj se, kje dobiš pisala narejena iz lesa iz posebnih nasadov dreves, recikliranega papirja, starih plastičnih kozarcev, koruzne moke ali lesenih odpadkov.

**Varčuj z vodo in elektriko**

Vsaka kaplja vode je dragocena. Ko si v šoli ali doma umiješ roke, vedno zapri pipo. Če opaziš pipo, ki pušča, opozori odrasle. Iz pokvarjene pipe izteče tudi do 30 litrov vode na teden. To je približno toliko, kot jo porabiš pri enem prhanju. Z vodo varčuj tudi tako, da čopiče opereš v vedru vode, ne pod curkom iz pipe. Če vidiš luči ali naprave, ki so po nepotrebnem prižgane, jih izklopi, ali pa se pozanimaj, kdo je zanje odgovoren, in ga opomni. Doma predlagaj, da klasične žarnice zamenjajte z varčnimi.

(Lili in Bine, 3. r: Učbenik za slovenščino)

**Preberi besedilo in v zvezek za SLJ odgovori na vprašanja**.

**1.** Imate v učilnici škatlo za odpadni papir? Zakaj?

**2.** Ali znaš izračunati, koliko kemičnih svinčnikov odvrže vsak Slovenec, če veš, da nas je dva milijona?

**3.** Koliko litrskih steklenic bi lahko napolnila z vodo, ki izteče v enem tednu iz pokvarjene pipe?

**4.** Ti je všeč zamisel o pranju čopičev?

**5.** Si že koga opozorila, naj varčuje z elektriko?